  Анжелика Тихонова корреспондент Удмуртиысь егитъёсын ужась ньыль шаерчиос «История Отечества» фондэн но Россиысь историяя огазеяськонэн радъяськись вожвылъяськонын вормисе потӥзы. Со сярысь «Фейсбук» мерлыко вотэсысь бамаз Россиысь историяя огазеяськонэн Ижысь ёзэтэзлэн кивалтӥсез, Кун Думаысь депутат Алексей Загребин ивортӥз. Вань пыриськисьёслы тау карисько! Ваньзылы сертификатъёс сётэмын луозы. Вожвылъяськонлэн куронъёсызъя улосвыллэсь быдэн куинь вормись луыны кулэ вал, но Удмуртилы исключение лэсьтӥзы Алексей Загребин, Россиысь историяя огазеяськонлэн Ижысь ёзэтэзлэн кивалтӥсез, Кун Думаысь депутатУдмуртиысь вожвылъяськонлэн лауреатъёсыз луизы: Татьяна Баширова - Глазкарысь Нылпиослэн но быдэ вуымтэослэн центрысьтызы педагог-организатор, ватсаса тодон-валан сётонъя дышетӥсь, Удмуртиысь Нылпи движенилэн историезъя калык музейлэн кивалтӥсез; Елена Вахрушева - Якшур-Бӧдья ёросысь Кекоран черкогуртысь шор ёзо школаысь историяя но обществознаниея дышетӥсь, ватсаса тодон-валан сётонъя педагог; Вера Заможняя - Ижкарысь 40 номеро шор ёзо школаысь историяя но обществознаниея дышетӥсь; Валентина Хазиахметова - Кун Думаысь депутатлэн Алексей Загребинлэн юрттӥсез, «Удмурт Кенеш» огазеяськонлэн ёзчиез. Вань вормисьёс быдэн 50 сюрс манет премия басьтозы Пусъём, вожвылъяськонэ Россиысь 45 улосвылъёсысь но Федерал кенешысь шаертчиос пыриськизы. Вожвылъяськон егитъёсты визьнодан но югдытон, покчи шаерзылэсь историзэ вӧлмытон ужез нуись шаерчиослы юрттон вылысь радъяське. Солэн ужпумъёсыз пӧлын пиналъёслэсь но егитъёслэсь ас шаерзылэн историеныз тунсыкъяськон, эскерон ужъёс нуыны мылкыдзэс ӝутон.  Тегъёс: Мерлык Ижкар Удмуртия дышетӥсьёс шаертодон АлексейЗагребин  